At byens skole er i fare for at lukke skaber også bekymring hos borgerne.

I sjette klasse på Gudumholm skole er der ét ord, der beskriver, hvordan det er, at skolen måske skal lukke. - Det er træls. Fordi det er fint at have en skole tæt på, konstaterer Lilli Quaade, der går i sjette klasse på skolen. - Det er lidt træls. Fordi jeg bor i byen, og så er der langt til den nærmeste skole, pointerer Rasmus Emanuelsen, der ligeledes går i sjette klasse på skolen. Frygter for lokalsamfundet En lukning af skolen er en del af det sparekatalog, der er blevet præsenteret. Her er også syv andre skoler i fare. - Jeg er oprigtig bekymret for, om en nedlukning af skolen vil fjerne eksistensgrundlaget for hele byen, frygter Maria Thrysøe Christensen, der er næstformand for Skolebestyrelsen for Gudumholm Skole. Hvis Gudumholm Skole ender med at lukke, så skal eleverne fremover 3,5 kilometer mod nord og lægges sammen med skolen i Storvorde. Kan du ikke forstå, skolen er i fare, når der ikke er længere afstand mellem de to? - Nej, det synes jeg ikke. For skolen deroppe kan ikke rumme ret mange flere elever, og vi har et godt skoletilbud her, hvor vi også tager elever ind fra oplandet, som ligger længere ude i periferien, forklarer næstformanden. Se hele inslaget herunder: Bekymrer også byen Hos brugsuddeleren vil en by uden skole også være dårlig nyt. - Jeg synes, det er rigtig skidt, da det betyder, at byen bliver til en sove-by, hvis det sker. Vi lever meget af skolen, og hvis ikke der kommer unge mennesker, og hvis ikke de kommer her, så har vi ikke noget at være her for, konstaterer Jesper Bertelsen, der er brugsuddeler for Dagli' Brugsen i Gudumholm. At byens skole er i fare for at lukke, skaber også bekymring hos borgerne. - Hvis skolen dør, så dør byen, for så er der ikke noget her i byen, som holder folk, og det er en dejlig skole. Vi har selv haft fire børn, der har gået der, fortæller Winnie Jensen, der bor i byen. - Jeg kommer fra Vaarst, og der har jeg set, hvad en skolelukning kan betyde, og det er slet ikke til at have i hjertet, hvis de gør det her også. Samtidig synes jeg også, at der er grundlag for at beholde en skole med 143 elever, understreger Anita Mortensen, der ligeledes bor i byen. Håb for fremtiden Hvad fremtiden bringer er endnu uvist, men eleverne vil blive. Hvad håber du på? - At den ikke lukker sådan lige foreløbig i hvert fald, siger Lilli Quaade håbefuldt. - Jeg håber ikke, den lukker, sukker Rasmus Emanuelsen.